

GUVERNUL ROMÂNIEI

HOTĂRÂRE

**pentru aprobarea** **Regulamentului privind stabilirea locurilor de muncă, a categoriilor de personal, mărimea concretă a sporurilor pentru condiţii de muncă, precum și condițiile de acordare a acestora pentru personalul din învățământ și biblioteci centrale universitare**

În temeiul art. 108 din Constituţia României, republicată și al art. **23 din Legea cadru nr. 153/2017 privind salarizarea personalului plătit din fonduri publice,**

**Guvernul României** adoptă prezenta hotărâre

Art. 1 **–** Se aprobă **Regulamentul privind stabilirea locurilor de muncă, a categoriilor de personal, mărimea concretă a sporurilor pentru condiţii de muncă, precum și condițiile de acordare a acestora pentru personalul din învățământ și biblioteci centrale universitare, denumit în continuare *Regulament*,prevăzut în anexa care face parte integrantă din prezenta hotărâre.**

**Art. 2 – Regulamentul prevăzut la art. 1 se aplică pentru personalul din învățământ și din biblioteci centrale universitare.**

PRIM – MINISTRU

MIHAI TUDOSE

**ANEXA**

**REGULAMENT**

**privind stabilirea locurilor de muncă, a categoriilor de personal, mărimea concretă a sporurilor pentru condiţii de muncă, precum și condițiile de acordare a acestora pentru personalul din învățământ și biblioteci centrale universitare**

**CAPITOLUL I**

**Criterii pentru stabilirea locurilor de muncă, categoriilor de personal şi a mărimii concrete a sporului pentru condiţii de muncă**

**Art. 1.** Prezentul regulament stabileşte locurile de muncă, categoriile de personal şi mărimea concretă a sporurilor în raport cu condiţiile în care se desfăşoară activitatea, precum şi condiţiile de acordare a acestora.

**Art. 2.** Locurile de muncă, categoriile de personal, mărimea concretă a sporurilor sunt prevăzute în Capitolele III și IV din prezentul regulament, conform prevederilor **art. 23 din Legea cadru nr. 153/2017 privind salarizarea personalului plătit din fonduri publice.**

**Art. 3.**  Sporurile pentru condiții de muncă prevăzute la Capitolul III se acordă, pe baza buletinelor de determinare pentru timpul efectiv lucrat în locurile de muncă respective, în procent de până la 15% aplicat la salariul de bază, cu încadrarea în sumele prevăzute pentru cheltuieli de personal din bugetul de venituri și cheltuieli aprobat.

**Art. 4. La stabilirea concretă a sporului pentru condiţii de muncă se vor avea în vedere următorii factori:**

**a) acţionarea concomitentă a mai multor factori de risc;**

**b) durata de expunere la acţiunea factorilor de risc;**

**c) natura factorilor nocivi – fizici, chimici sau biologici – și mecanismul de acțiune a acestora asupra organismului;**

**d) existența unor condiții de muncă ce implică un efort fizic mare în condiții nefavorabile de microclimat, zgomot intens sau vibrații, praf, radiații, vapori, aburi;**

**e) existența unor condiții de muncă ce implică o suprasolicitare nervoasă, care determină un risc de accidentare sau de îmbolnăvire;**

**f) structura și nivelul morbidității în raport cu specificul locului de muncă.**

**CAPITOLUL II**

**Dispoziţii referitoare la modalitatea de acordare a sporurilor pentru condiţii de muncă**

**Art. 5.** Cuantumul sporului se stabileşte prin aplicarea cotei procentuale, care nu poate depăși 15%, asupra salariului de bază, corespunzător timpului efectiv lucrat la locurile de muncă prevăzute în Capitolele III și IV din prezentul regulament cu evidenţierea activităţilor la locurile de muncă respective și cu respectarea prevederilor art. 13 alin. (1) din Anexa I **”Reglementări specifice personalului didactic din învățământ”** la **Legea cadru nr. 153/2017 privind salarizarea personalului plătit din fonduri publice**.

**Art. 6.** Nominalizarea personalului care beneficiază de sporul pentru condiții de muncă, fără depășirea procentului prevăzut în Capitolele III și IV din prezentul regulament, se face de către şeful ierarhic superior şi se aprobă de consiliul de administrație, cu consultarea organizațiilor sindicale afiliate la federațiile sindicale reprezentative la nivel de sector de activitate învățământ sau a reprezentațiilor salariaților la nivel de unitate/instituție acolo unde nu există sindicate, cu respectarea prevederilor art. 25 alin. (1) din Legea cadru nr. 153/2017 privind salarizarea personalului plătit din fonduri publice și cu încadrarea în fondurile aprobate pentru cheltuieli salariale.

**Art. 7.** Evidenţa timpului lucrat efectiv (în ore) se ţine şi se certifică de către conducătorul fiecărui compartiment/structură funcțională, se avizează de către şeful ierarhic superior şi se aprobă de conducerea unității/instituţiei.

**Art. 8 (1) Personalul care, în cadrul programului normal de muncă își desfășoară activitatea la mai multe locuri de muncă încadrate potrivit prezentului regulament, cu sporuri diferite beneficiază de sporul prevăzut pentru fiecare loc de muncă în funcție de timpul efectiv lucrat în aceste locuri**.

**(2)** Personalul care, **în cadrul programului normal de muncă își desfășoară activitatea într-un loc de muncă în care acționează concomitent mai mulți factori de risc caracteristici unor condiții de muncă periculoase sau vătămătoare diferite, beneficiază de sporurile prevăzute la Capitolul III pentru fiecare dintre aceste condiții de muncă, acordate cumulat, fără a se depăși cuantumul maxim de 15% din salariul de bază.**

**Art. 9. (1)** Unităţile și instituțiile din sistemul de învăţământ sunt obligate să adopte măsuri tehnice şi organizatorice care să conducă la normalizarea condiţiilor de muncă în termen de cel mult 6(șase) luni de la constatarea prin buletine de determinare a condițiilor de muncă.

(2) Până la normalizarea condiţiilor de muncă, unităţile/instituțiile din sistemul de învăţământ efectuează periodic măsurători la locurile de muncă în timpul desfășurării activităților. Aceste perioade nu pot fi mai mari de șase luni.

(3) Personalul care îşi desfăşoară activitatea în condiţii de muncă periculoase sau vătămătoare este supus examinărilor medicale periodice, prin serviciile de medicina muncii, conform legislaţiei în vigoare.

**Art. 10.** Persoanele care își desfășoară activitatea în alte locuri de muncă în condiţii de muncă periculoase sau vătămătoare, altele decât cele stabilite prin prezentul regulament, beneficiază de sporurile din domeniul respectiv, prevăzute de legislația salarizării personalului plătit din fonduri publice și cu respectarea prevederilor art. 25 alin. (1) din Legea cadru nr. 153/2017 privind salarizarea personalului plătit din fonduri publice.

**Art. 11.** În termen de 60 de zile de la intrarea în vigoare a prezentei hotărâri se efectuează noi determinări, în timpul desfășurării activităților specifice, în vederea eliberării buletinelor de determinare necesare stabilirii locurilor de muncă cu condiții periculoase sau vătămătoare.

**CAPITOLUL III**

**Locurile de muncă, categoriile de personal și mărimea concretă a sporurilor ce pot fi acordate personalului care îşi desfăşoară activitatea în condiţii periculoase sau vătămătoare** **muncă pe baza buletinelor de determinare**

**Art. 12. Beneficiază de spor de 15 % din salariul de bază**

a)personalul care lucrează în laboratoarele nucleare autorizate în condiţiile legii, care desfăşoară activitatea cu surse de radiaţii sau generator de radiaţii;

b) personalul care lucrează în laboratoarele şi compartimentele de cercetare, care utilizează agenţi chimici periculoşi, încadrați în gradul I şi II de toxicitate, precursori de gradul I şi II, substanţe cu potenţial cancerigen şi/sau mutagen (pC), substanţe cu acţiune cancerigenă şi / sau mutagenă ©, substanţe care pot pătrunde în organism prin piele sau mucoase (P) sau substanţe foarte periculoase cu indicativ Fp sau agenți biologici cu risc de îmbolnăvire aparţinând grupelor 1-4 de risc și care prezintă risc de propagare în colectivitate;

c) personalul din laboratoarele şi compartimentele de cercetări biologice, inframicrobiologice, microbiologice, virusologice şi biochimice, biochimice animale, genetice.

d) personalul care lucrează în laboratoarele şi secţiile de cercetare care execută cercetări chimice, fizico-chimice, sinteze chimice, analize instrumentale în staţiile-pilot şi micropilot în vederea obţinerii unor noi substanțe.

e) personalul care lucrează la instalaţiile electrice de medie şi înaltă tensiune;

f) personalul didactic care asigură activități didactice de predare-învățare-evaluare în unități spitalicești de boli infecțioase sau în secții/compartimente cu paturi de boli infecțioase.

**Art. 13. Beneficiază de spor de 12 % din salariul de bază**

a) personalul care lucrează în laboratoare (ateliere) de obținere și prelucrare metale feroase şi neferoase;

b) personalul care desfășoară activitate în laboratoarele și atelierele de profil în care este expus la radiaţii laser, UV, IR, microunde, X, gama, la câmpuri sonore intense de ultra și infrasunete sau la câmpuri magnetice și electrice foarte intense;

c) personalul care lucrează în laboratoare (ateliere) de sudură electrică şi autogenă;

d) personalul de serviciu care desfășoară activitatea de curățare a laboratoarelor şi compartimentelor de cercetări biologice, inframicrobiologice, microbiologice, virusologice şi biochimice;

e) personalul care desfășoară activități de conservare și restaurare de obiecte**~~,~~** de artă, de patrimoniu și bisericești**.**

**Art. 14. Beneficiază de spor de 10 % din salariul de bază**

1. personalul din bibliotecile universitare și din bibliotecile centrale universitare care desfășoară activități de prelucrare, conservare și restaurare carte veche/publicații/periodice (mai veche/vechi de anul 1900);
2. personalul care lucrează în laboratoarele și compartimentele de cercetări de ecologie sistemică și sustenabilitate.

**Art. 15. Beneficiază de spor de 7% din salariul de bază:**

a) personalul care lucrează la repararea, întreținerea și încărcarea acumulatorilor electrici din plumb;

b) personalul care lucrează în locuri de muncă aflate sub acțiunea câmpurilor electromagnetice de radiofrecvență produse de emițători de radiodifuziune, televiziune, emițători pentru comunicații, stații de radiolocație, instalații de curenț de înaltă frecvență, stații de radio US și UUS, radiorelee în unde metrice, decimetrice, centimetrice, radiogoniometre și stații de bruiaj;

c) personalul care execută lucrări de sudură electrică şi autogenă în spaţii deschise.

**Art. 16.** Beneficiază de spor de 5% din salariul de bază cadrul didactic, informaticianul, analistul programator, inginerul de sistem care desfășoară activitateîn laboratoarele de specialitate dotate cu rețele informatice constituite din cel puțin 12 unități.

**CAPITOLUL IV**

**Locurile de muncă, categoriile de personal și mărimea concretă a sporurilor ce pot fi acordate personalului care îşi desfăşoară activitatea în condiţii periculoase sau vătămătoare fără a fi necesare buletine de determinare**

**Art. 17. Beneficiază de spor de 10 % din salariul de bază**

a) personalul nedidactic din unitățile de învățământ special;

b) personalul încadrat în funcția de model în unitățile de învățământ cu profil de artă.

**Art. 18. Beneficiază de spor de 7 % din salariul de bază**

a) personalul care lucrează la curăţarea canalelor sau a grupurilor sanitare;

b) personalul care desfășoară activitate în ateliere de tâmplărie, spălătorie-călcătorie, bucătării/blocuri alimentare;

c) personalul care lucrează în activităţi poligrafice: culegere manuală, imprimare tipar înalt şi închis, forme pentru tipar înalt, tipăritor plan, fotografiat şi copiat la tifdruc, zincografie, preparat chimicale pentru zincografie, tifdruc;

d) personalul care desfășoară activități în atelierele de legătorie, arhive;

e) personalul care lucrează la prepararea la locul de muncă a vopselelor, baiţurilor, grundurilor, emailurilor şi lacurilor pe bază de nitroceluloză, răşini sintetice, miniu de plumb, gudron şi alte substanţe toxice, precum şi personalul care utilizează aceste substanţe prin pulverizare sau pensulare, inclusiv personalul care lucrează în atelierele de pictură;

f) personalul care lucrează prin suflarea aparaturii de laborator la flacără (repararea şi confecţionarea de piese şi aparate de laborator);

g) personalul care lucrează la instalaţii şi echipamente care produc zgomot şi trepidaţii (staţii hidrofoare, centrale/staţii de producere energie electrică şi termică, puncte termice, cazane de abur şi încălzire ale centralelor proprii, pompe, compresoare, exhaustoare, motoare).

**Art. 19. Beneficiază de spor de 7 % din salariul de bază** didactic auxiliar și nedidactic din unitățile/instituțiile de învățământ preuniversitar care se deplasează în zone izolate ce îndeplinesc cumulativ două din următoarele condiții specifice:

1) condiții dificile de acces la locurile de muncă (drumuri deteriorate, periculoase, neasfaltate, nepietruite, impracticabile transportului);

2) inexistența transportului în comun;

3) localități amplasate în zone de munte la peste 800 m altitudine sau în Delta Dunării, în zone greu accesibile.

**Art. 20. Beneficiază de spor de 5 % din salariul de bază**

a) personalul care își desfășoară activitatea în laboratoarele de chimie, biochimie, biologie, fizică, biofizică, agrochimie, pedologie, geochimie și altele asemenea, din instituțiile și unitățile de învățământ;

b) personalul care desfășoară activități de conservare, circulație și prelucrare de carte în depozite de carte și biblioteci cu peste 12.000 de volume, inclusiv manuale școlare, publicații periodice și neperiodice;

c) personalul care lucrează în laboratoare/ateliere didactice de tinichigerie și care lucrează manual la fasonarea şi șpănuirea la cald a tablelor pentru învelişuri, caroserii, capotaje, aripi;

d) personalul care desfășoară activitate în ateliere de zugrăvire în spații închise.